Aɛerqub n yisefra-ines hrew meqqar, tamedyazt-ines tufrar-d gar tmedyazin nniḍen s kra n tulmisin, ladɣa seg tama n yisental, yekker-d deg tallit-nni i yeḥwaǧen asenfali ɣef yizerfan d umennuɣ ɣef tmagit-nneɣ, yesselḥaw tamedyazt-is s wakud, ulac tamsalt i yeǧǧa ur d-imeslay ara fella-s, « yiwet seg tulmisin n tmedyazt n Maɛtub, tella teṭṭafar akud, d amaru n wakud-is am « yusef uqasi », « saɛid azikyu » acku nutni daɣen ṭṭafaren timsal n tallit-nsen (…) Maɛtub yessemras deg tmedyazt-is ineḍruyen deg wakud-nsen d wadeg-nsen, ixeddem-d isumar ɣef wid iḥekmen, d tasleḍt i tiggawin-nsen. Seg tmedyazt-is nezmer ad nales taɣuri n umezruy n lezzayer, seld timunent, ladɣa liḥala n tmura yuḍnen s yineḍruyen isertiyen. »1